text: Kørte ind i træer for at undgå kollision
  24 januar 2012 kl. 07.25
  En kølebilschauffør blev mandag aften kvæstet, da han valgte at køre ind i nogle vejtræer for at undgå frontal kollision med en modkørende personbil i den sydslesviske by Vanderup lige syd for grænsen.
  Lastbilen fra Skive Køletransport var læsset med halve grise. På Bundesstrasse i byen Vanderup valgte han at kaste det store køretøj ind i nogle træer, da den modkørende personbil under overhaling kom direkte imod ham. 
  Chaufføren blev i følge de første oplysninger kvæstet, da førerhuset blev knust ved sammenstøddet med de store vejtræer. Han er bragt til sygehuset i Flensborg.
  